
ПОДАЦИ О ЧАСУ БР. 36
	Наставна тема
	Морфологија 

	Наставна јединица
	Бројеви. Главни и редни бројеви. Врсте главних бројева: основни бројеви, збирни бројеви, бројне именице на –ица, бројни придјеви.

	Тип часа
	Обрада 

	Циљ часа
	Упознавање ученика са одликама и врстама бројева. 

	Образовни задаци
	· Утврђивање и проширивање знања о бројевима као врсти ријечи.
· Утврђивање и проширивање знања о врстама и особинама промјене главних и редних бројева. 

	Функционални задаци
	· Систематизација постојећег знања.
· Оспособљавање ученика да теоријска знања о језичкој и правописној норми успјешно примјењују у пракси.
· Повезивање наученог са новостеченим градивом.
· Развијање способност уочавања односа, законитости, узрока појединих промена у речима. 
· Мотивисање ученика да на примјерима доказују своја запажања.

	Васпитни задаци
	· Истицање значаја познавања језика којим се служимо не само на часовима, већ и у условима свакодневне комуникације.
· Његовање љубави према матерњем језику. 
· Буђење радозналости и осећаја стрпљења и толеранције при заједничкој изради задатака.
· Подстицање и развијање трајног интересовања за нова сазнања.


	Кључни појмови
	Бројеви, главни и редни бројеви, основни бројеви, збирни бројеви, бројне именице на –ица, бројни придјеви

	Облици рада
	Фронтални, индивидуални

	Наставне методе
	Монолошка, дијалошка, рад на тексту

	Наставна средства
	Табла, креда

	Мјесто извођења наставе
	Учионица

	Корелација
	/

	Литература и додатни материјал за наставнике
	· 

	Литература и додатни материјал за ученике
	· 

	Напомене

	


ТОК ЧАСА 
	Уводни дио часа
(7 минута)
	Обнављање стеченог знања о бројевима.
Израда 1, 12, 13, 14, 19, 22. задатка из Граматике (стр. 113−116).

	Главни дио часа
(33 минута)


	Утврђивање и проширивање знања о бројевима као врсти ријечи уз записивање битних чињеница на табли.

            Шта су бројеви? Које врсте бројева постоје?

· Бројеви су несамосталне ријечи које стоје уз именице и одређују:

− тачан број  појмова (главни,кардинални) или

·  редослијед појмова (редни).

   Како се дијеле бројеви? Шта означавају главни бројеви? Како се они дијеле? Шта означавају основни бројеви? Шта означавају збирни бројеви? Шта означавају збирне именице на –ица? Шта означавају бројни придјеви? Како се мијењају основни бројеви? Шта означавају редни бројеви?

· На основу тога шта означавају можемо их подијелити у двије групе: 

− Главни бројеви: означавају колико има бића или предмета означених именицом уз коју стоје (једна кућа, двадесет и шест књига). Дијеле се на:

1. основне бројеве који означавају тачан број појединачно узетих појмова означених именицом;
2. збирне бројеве који означавају тачан број младих бића (двоје телади или тачан број бића различитог пола (десеторо чељади);

3. бројне именице на -ица означавају тачан број мушких лица од 2 до 99, изузев 21 и наредних двоцифрених бројева на 1. (двојица, двадесет седморица), а бројеви: стотина, хиљада, милион, милијарда имају граматичке категорије именица

4. бројни придјеви означавају број предмета означених именицама плуралија тантум.  Једни, једне, једна имају значење придјева исти или једнак, а други, друге, друга значење придјева различити, другачији (Они су једних година, а других схватања). Они се слажу са именицом уз коју стоје у роду, броју и падежу. Увијек су у облику множине јер се употребљавају уз плуралиа тантум. Мијењају се као придјеви, али се зависни падежи ретко употребљавају.
· Основни број један има облике за сва три рода и обиљежја придјевске ријечи. Уз именице плуралиа тантум и у случајевима кад има има функцију неодређене замјенице (неки) и бројног придјева (једне чарапе) употребљава се и у облицима множине.
· Основни број два има облик мушког и средњег рода, а женски двије има облике некадашње двојине (|два, двају, двама, два, два, двама, двама; двије, двију, двјема, двије, двије, двјема, двјема).
· По истој промјени се мијењају и основни бројеви: оба, обје, три и четири.
· Основни бројеви пет и већи од пет су непромјенљиви, имају обиљежја прилошке ријечи, именица уз коју стоје има облик партитивног генитива: шест (мало) дјечака и сто седамдесет пет (много) књига.

− Редни бројеви означавају на ком мјесту се у неком реду налази оно што је означено именицом уз коју број стоји и имају функцију придјевске ријечи први дан, десета година, треће дијете.

	Завршни дио часа
(5 минута)


	У завршном дијелу часа  врши се синтеза свега реченог. Ученицима се диктирају задаци које раде до истека часа, а за домаћи треба да ураде преостале задатке из Граматике . 
За наредни час ученицима се најављује обрада наставне јединице: Књижевно-језичке варијанте. Функционални стилови, како би се код куће подсетили и припремили за час.



ИЗГЛЕД ТАБЛЕ
	Бројеви
Бројеви − несамосталне ријечи које стоје уз именице и одређују:

· тачан број  појмова (главни, кардинални) или

· редослијед појмова (редни)
Главни бројеви − колико има бића или предмета означених именицом уз коју стоје 
1. основни бројеви − тачан број појединачно узетих појмова означених именицом; 
                                једна кућа, двадесет и шест књига
2. збирни бројеви − тачан број младих бића (двоје телади) 

· тачан број бића различитог пола (десеторо чељади)
     3. бројне именице на -ица − тачан број мушких лица (двојица, двадесет седморица) 
     4. бројни придјеви − број предмета означених именицама плуралија тантум  
                                        (једни, једне, једна /  други, друге, друга) 
Редни бројеви − на ком мјесту се у неком реду налази оно што је означено именицом уз коју 
                              број стоји (први, други, седми)

